****

*Enfliyans Fondatè yo: SS.7.CG.1.1*

***Anfliyans Antikite ak Relijyon yo***

**LEKTI #2**

Non: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dat: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

***SS.7.CG.1.1 Eksplikasyon pou Kritè Referans 2****:* Elèv yo pral eksplike enfliyans Wòm nan tan antikite genyen sou repiblik konstitisyonèl etazini (pa egzanp, patisipasyon sivik, repiblikanis, gouvènman reprezantatif, primote lalwa, separasyon pouvwa yo).

Wòm nan tan antikite te yon sivilizasyon ki te fonde nan lane 753 anvan Jezikri (B.C.), okòmansman se te yon wa tiran ki t ap dirije l avan li te vin yon repiblik. Yon **repiblik** se yon fòm gouvènman kote pouvwa politik chita nan men pèp la, ki yomenm eli reprezantan yo pou pwomilge lwa yo pou yo.

Wòm nan tan antikite te tranzisyone vin Repiblik womèn lan ozanviwon lane 509 anvan Jezikri epi li te egziste jiska lane 27 anvan Jezikri. Repiblik womèn lan te divize gouvènman an twa branch diferan yo rele **separasyon pouvwa yo**, ki kapab **kontwole ak ekilibre**, oswa youn ka limite pouvwa lòt branch yo. Twa branch gouvènman yo te **sena** a, **asanble lejislatif** yo, ak **majistra egzekitif** yo. Se te sena a ki te bay estrikti gouvènans lan epi ki te deside yon wa tiranik pa te pi bon fòm gouvènman pou Wòm. Olye de sa, li te pito favorize **repiblikanis** ak yon sistèm gouvènman repibliken.

Wòm nan tan antikite te gen anpil karakteristik ki sanble ak karakteristik Lagrès nan tan antikite yo; youn ladan yo te kreyasyon yon **konstitisyon**. Konstitisyon womèn lan te genyen 12 lwa ki ekri ak tradisyon ansyèn yo. Kòd lejislatif ki ekri sa te kontribiye pou fè sosyete a fonde sou **primote lalwa**, oswa yo ta aplike lwa yo nan fason ekitab. Yon lòt karakteristik ankò ki te menm nan Wòm nan tan antikite ak Lagrès nan tan antikite se te panse yo parapò ak sitwayènte ak patisipasyon sivik. **Devwa sivik**, oswa obligasyon moral yo gen anvè sosyete a, te enpòtan anpil pou women yo nan tan antikite. Li pa te inabityèl pou yo mande sitwayen yo pou yo sèvi kòm jij oswa tranche yon pwosè jidisyè.

Te genyen yon **sistèm klas** sitwayen ki te ka vote nan Repiblik womèn lan, patrisyen yo ak plebeyen yo. Patrisyen yo te klas elit ak rich ki te eritye estati yo baze sou fanmi yo te fèt la. Plebeyen yo te klas ouvriyè a, ki te gen ladan machann yo, komèsan yo, ak mèt tè yo.

**kontwòl ak ekilib** - yon prensip gouvènman federal la, dapre Konstitisyon Etazini an, ki otorize chak branch nan gouvènman an limite pouvwa lòt branch yo

**devwa sivik** - yon egzijans, yon bagay yon moun oblije fè

**sistèm klas** - yon sistèm ki kategorize moun baze sou estati fanmi, richès, edikasyon, pwopriyete oswa okipasyon

**konstitisyon** - prensip debaz ak lwa yon nasyon oswa eta ki detèmine pouvwa ak obligasyon gouvènman epi ki garanti sèten dwa pou moun k ap viv ladan; dabitid se yon dokiman ki ekri

**majistra egzekitif yo** - fonksyonè yo pèp Wòm nan tan antikite te eli

**asanble lejislatif yo** - asanble lejislatif nan Wòm nan tan antikite ki te pwomilge nouvo lwa yo ak pran desizyon jidisyè yo

**repiblik** - yon fòm gouvènman kote pèp la eli reprezantan yo pou pwomilge lwa yo pou yo

**repiblikanis** - soutyen pou yon sistèm gouvènman repibliken.

**primote lalwa** - lide ki di ke moun k ap gouvène yo dwe respekte lwa yo; pèsòn pa pi wo pase lalwa

**sena** - yon òganis ki pa eli yo te nonmen pou bay majistra yo konsèy pou gide Repiblik womèn lan

**separasyon pouvwa yo** - estrikti gouvènman federal la, dapre Konstitisyon Etazini an, ki òganize twa branch yo avèk pwòp pouvwa ak responsabilite distenk pa yo

**tiran** - yon sèl dirijan ki posede ak abize pouvwa absoli gouvènman an